Il-Ministru qal li quddiem traġedja bħal din, fejn intilef wirt storiku, tingħafas il-qalb tal-poplu kollu Il-Ministru għall-Finanzi Edward Scicluna ħabbar li l-Gvern Malti se jkun qed jagħti donazzjoni ta’ bejn  €20,000 u €50,000 mill-fond għall-kawżi ġusti biex ikun jista’ jinħadem mill-ġdid l-ark ta’ San Publju li din il-ġimgħa ħarġet l-aħbar li tqabbad minn xi ħadd apposta. Scicluna ħabbar dan waqt konferenza tal-aħbarijiet li saret fl-istess post fejn sa ġimgħa ilu, l-ark kien għadu qed iżejjen lit-toroq Furjaniżi fil-jiem tal-festa li se tiġi ċċelebrata nhar il-Ħadd li ġej. Preżenti għall-konferenza kien hemm l-Arċipriet Furjaniż, Dun Charles Cini li wera l-apprezzament tiegħu għal din id-deċiżjoni tal-Gvern. Spjega, kif biex jinbena mill-ġdid dan l-ark artistiku, se jkun hemm bżonn eluf kbar ta’ ewro. Il-Ministru insista li l-Gvern huwa determinat li jħares il-wirt storiku u insista li bħall-bqija tal-poplu kien iddispjaċut wara li l-ark f’ħuġġieġa waħda nhar il-Ħadd li għadda. Kien dan li wassal lill-Ministru biex ilaqqa’ l-bord li jamministra dan il-fond biex tingħata donazzjoni lill-poplu Furjaniż Preżenti għall-konferenza kien hemm preżenti s-Sindku tal-Furjana Davina Sammut Hili.